Ef hugmyndir dómsmálaráðherra ganga eftir mun sýslumönnum á landinu fækka úr níu í einn. Formaður Félags sýslumanna segir fréttirnar hafa komið talsvert á óvart og óttast að þjónustan verði fjarlægari fólkinu í landinu.
Gagngerri endurskoðun á skipulagi sýslumannsembætta landsins hefur verið hleypt af stokkunum með það fyrir augum að efla og nútímavæða þjónustueiningar. Í því felst meðal annars aukin áhersla á stafræna þjónustu og að ríkara samstarf sé á milli starfsstöðva. Þannig er fyrirhugað að aðeins einn sýslumaður verði á landinu.
Jónas B. Guðmundsson, formaður Félags sýslumanna segir að það hafi lengi verið vitað að unnið væri að hagræðingu á starfsemi sýslumanna, en þær fréttir að leggja ætti niður átta sýslumannsembætti hafi verið frekari óvæntar.
Kom þetta flatt upp á ykkur að þetta væri niðurstaðan í þessari hagræðingu? Já, svo ég tali nú bara fyrir mig þá verð ég að viðurkenna að það gerði það nú. Nú erum við níu og á að fækka okkur niður í einn, ég átti ekki alveg von á því á þessari stundu.
Sýslumannsembættum hefur fækkað mikið undanfarin ár en árið 2015 var þeim fækkað í níu úr tuttugu og fjórum.
Jónas segir fréttirnar vera það nýjar að erfitt sé að átta sig hvert sé stefnt með þessum hugmyndum.
Ég óttast það svolítið að þessi nærþjónusta sem við teljum okkur veita geti breyst og svona orðið fjarlægari fólkinu.
Hann segir sýslumenn nú fara í að meta hvað þeir geti lagt fram í þessum breytingum.
Ráðherra boðar heimsóknir á umdæmin að heyra okkar sjónarmið og kynnast okkur og okkar umhverfi. Ætlið þið að reyna að sannfæra hann um að skipta um skoðun? Nei, nei, við ætlum bara að reyna að stuðla sem mest að því að þjónustan verði sem minnst skert við hinn almenna borgara, það er okkar aðalsýn á þetta.

Stefnt er að því að fækka sýslumannsembættum úr níu í eitt. Fréttirnar koma flatt upp á formann Félags sýslumanna.